2008/0241 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets fælles holdning til vedtagelsen af Europa-Parlamentets og Rådets direktiv om affald af elektrisk og elektronisk udstyr (WEEE)

Baggrund:

Forslag fremsendt til Europa-Parlamentet og Rådet (dokument KOM(2008) 810 endelig – 2008/0241 COD): | 16. december 2008 |

Udtalelse afgivet af Det Europæiske Økonomiske og Sociale Udvalg: | 11. juni 2009 |

Udtalelse afgivet af Europa-Parlamentet ved førstebehandlingen: | 3. februar 2011 |

Rådets holdning vedtaget: | 19. juli 2011 |

FORMÅLET MED KOMMISSIONENS FORSLAG

Det særlige formål med Kommissionens forslag fra 2008 om omarbejdning af WEEE-direktivet er at øge ressourceeffektiviteten og sikre, at e-affald behandles korrekt, ved at sætte nye indsamlingsmål, der er tilpasset til virkeligheden i de enkelte medlemsstater. Desuden er det formålet at fjerne unødvendige administrative byrder ved at slå fast, at reglerne om producentansvar skal baseres på en europæisk tilgang, og at sikre en bedre gennemførelse, især ved at vende bevisbyrden om i forbindelse med eksport af brugt udstyr, der mistænkes for at være WEEE.

BEMÆRKNINGER TIL RÅDETS HOLDNING

Generelle bemærkninger

Europa-Parlamentet afgav udtalelse ved førstebehandlingen den 3. februar 2011. Kommissionen accepterede fuldt ud, delvis eller i princippet 55 af de 86 ændringsforslag, som Europa-Parlamentet vedtog under førstebehandlingen. 30 af disse 55 ændringer genfindes allerede, i det mindste delvist, i den fælles holdning. Kommissionens holdning til de ændringsforslag, som Europa-Parlamentet vedtog ved førstebehandlingen, fremgår af dokument SP(2011)2217.

Kommissionen har fuldt ud, i princippet eller delvis accepteret ændringsforslag, der tydeliggør baggrunden for forslaget eller forbedrer det yderligere i overensstemmelse med de fastlagte mål. Det drejer sig navnlig om ændringsforslagene om at lade henvisningen til anvendelsesområdet for direktivet om farlige stoffer i elektrisk og elektronisk udstyr (RoHS) udgå, om at basere indsamlingsmålet på WEEE, der er produceret under bestemte omstændigheder, og om at forpligte distributører til at etablere egnede indsamlings- og oplysningsordninger for meget små mængder affald.

Kommissionen har afvist ændringsforslag, der ville ændre forslagets karakter, f.eks. ændringsforslag, der kunne medføre et lavere miljø- og folkesundhedsbeskyttelsesniveau eller en unødvendig forøgelse af de administrative byrder. Den har også afvist ændringsforslag, der falder uden for rækkevidden af den omarbejdningsprocedure, der anvendes i overensstemmelse med den interinstitutionelle aftale af 28. november om en mere systematisk omarbejdning af retsakter.

Medlemsstaterne vedtog enstemmigt dokumentet om politisk enighed den 14. marts 2011, mens Kommissionen havde givet udtryk for væsentlige forbehold over for den pågældende tekst.

Særlige bemærkninger

Ændringsforslag fra Parlamentet, som Kommissionen har accepteret, og som fuldt ud, delvis eller i princippet er indarbejdet i den fælles holdning

Ændringsforslag 2, 10, 12, 13, 15, 16, 20, 21, 24, 28, 29, 32, 37, 44, 45, 57, 62, 64, 65, 66, 68, 78, 80, 81, 82, 83, 86, 88, 97 og 98, som Kommissionen har accepteret, er fuldt ud, delvis eller i princippet indarbejdet i Rådets holdning.

Ændringsforslag fra Parlamentet, som Kommissionen har afvist, men som fuldt ud, delvis eller i princippet er indarbejdet i den fælles holdning

Ændringsforslag 14, 18, 27, 99 og 102, som Kommissionen har afvist, er fuldt ud, delvis eller i princippet indarbejdet Rådets holdning Ændringsforslag 14 og 18 vedrører direktivets skelnen mellem WEEE fra private husholdninger og WEEE fra andre kilder. Kommissionen er ikke overbevist om, at den foreslåede ændring gør teksten mere klar. Ændringsforslag 99 indfører et nyt krav om vedtagelse af europæiske standarder, der kan være i strid med de dele af teksten, der ikke er omfattet af omarbejdningen.

Ændringsforslag fra Parlamentet, som Kommissionen har accepteret fuldt ud, delvis eller i princippet, men som ikke er indarbejdet i den fælles holdning

Ændringsforslag 1, 3, 4, 5, 6, 7, 9, 22, 23, 26, 31, 38, 39, 40, 41, 42, 43, 52, 58, 59, 60, 69, 76, 92 og 100, som Kommissionen fuldt ud, delvis eller i princippet har accepteret, er ikke indarbejdet i Rådets holdning. Disse ændringsforslag omfatter væsentlige elementer i teksten vedrørende definitioner, indsamlingsmålet, oplysningstiltag for at øge graden af indsamling samt tilpasning af udvalgsprocedurerne til traktaten om Den Europæiske Unions funktionsmåde.

Ændringsforslag fra Parlamentet, som Kommissionen og Rådet har afvist, og som ikke er indarbejdet i den fælles holdning

Ændringsforslag 11, 25, 35, 36, 46, 47, 48, 49, 50, 51, 54, 55, 56, 61, 67, 70, 71, 72, 73, 74, 75, 77, 94, 95, 96 og 101 er afvist af både Kommissionen og Rådet. Der er tale om ændringsforslag, der ikke gør teksten tydeligere eller mere sammenhængende, eller ændringsforslag, der ændrer de dele, der ikke er genstand for omarbejdning. Det sidste gælder især ændringsforslag 47-51 og 75, der vedrører producenternes finansielle forpligtelser. Ændringsforslag 46 ville indføre nye regnskabskrav, der falder uden for omarbejdningsprocedurens rækkevidde.

Ændringer, som Rådet har foretaget i forslaget

Rådet har foreslået følgende overordnede ændringer af Kommissionens forslag:

Åbent anvendelsesområde : Rådet foreslår, at anvendelsesområdet seks år efter ikrafttrædelsen udvides til at omfatte alt "stort udstyr" og "småt udstyr". Der tales i denne forbindelse om et "åbent anvendelsesområde", fordi anvendelsesområdet ikke er begrænset til en liste af lukkede kategorier, sådan som det nu er tilfældet, men "åbent" for nyt udstyr, der opfylder direktivets definitioner. En række nye undtagelser og dermed forbundne definitioner skal efter Rådets forslag ledsage indførelsen af det "åbne anvendelsesområde". Kommissionen mener, at udstyr, der i dag er omfattet af direktivet, ikke bør være undtaget fra anvendelsesområdet i fremtiden, og at anvendelsesområdet kun bør udvides, hvis fordelene er større end omkostningerne. Principielt skal der foretages en vurdering i overensstemmelse med retningslinjerne for konsekvensanalyser for at sikre, at disse betingelser er opfyldt.

Definition af kategorier af WEEE : Rådet erstatter de nuværende 10 kategorier i direktivets bilag med et nyt sæt af fem kategorier. I dag har disse kategorier betydning for afgrænsningen af anvendelsesområdet for direktivet og for differentiering af målene for nyttiggørelse og genanvendelse. I fremtiden vil kategorierne ifølge Rådet ikke længere være afgørende for afgrænsningen af anvendelsesområdet (jf. afsnittet ovenfor om åbent anvendelsesområde), men de vil fortsat have betydning for differentieringen af målene for nyttiggørelse og genanvendelse. Kommissionen kan acceptere en ændring i definitionen af disse kategorier af WEEE, hvis det ikke indebærer, at ambitionsniveauet for genanvendelse/nyttiggørelse nedsættes, og det ikke skaber unødvendige administrative byrder.

Udvidelse af anvendelsesområdet til at omfatte fotovoltaiske paneler: Rådet foreslår, at anvendelsesområdet udvides til at omfatte fotovoltaiske paneler fra og med ikrafttrædelsesdatoen. Kommissionen er enig i, at det skal sikres, at fotovoltaiske paneler indsamles, behandles korrekt og nyttiggøres. Den har gennemført en undersøgelse med henblik på at vurdere konsekvenserne af at medtage fotovoltaiske paneler i anvendelsesområdet. Undersøgelsen viser, at der er miljømæssige fordele og muligheder for nyttiggørelse af sekundære råmaterialer. Selve undersøgelsen og bemærkningerne hertil fra interesserede parter kan danne grundlag for yderligere drøftelser om, hvorvidt fotovoltaiske paneler eventuelt skal indgå i anvendelsesområdet.

National tilgang til producentforpligtelser : Rådet anvender en definition af producent, der bygger på konceptet nationale markeder. Denne nationalt baserede tilgang kan medføre, at producenter bliver nødt til lade sig registrere flere forskellige steder, betale flere gange for samme produkt, opfylde forskellige krav om behandlingsoplysninger og markedsføring af produkter samt være retligt repræsenteret i mere end én medlemsstat. Kommissionens forslag gik ud på at slå fast, at der bør anvendes et EU-markedskoncept for at undgå disse byrder, og den mener fortsat, at der bør vedtages en europæisk tilgang til producentforpligtelser. Dette gælder især forpligtelserne vedrørende fjernsalg på tværs af grænserne.

Indsamlingsmål : Rådet vil forpligte medlemsstaterne til at nå indsamlingsmålet på 65 % af elektrisk og elektronisk udstyr, der bringes i omsætning, otte år efter, at direktivet er trådt i kraft. Sammenlignet med Kommissionens forslag indebærer dette en forsinkelse på omkring fire år. Otte medlemsstater får yderligere en overgangsordning på to år. Kommissionen er indforstået med, at der fastsættes nærmere bestemmelser om overgangsordninger, der skal tage højde for særlige nationale forhold, og som allerede indgår i Kommissionens forslag. Men der skal resolut handling til for at opnå øget ressourceeffektivitet og adgang til sekundære råmaterialer, og derfor er det vigtigt at fastholde et ambitiøst indsamlingsmål, både hvad angår indsamlingsgraden og tidspunktet for ikrafttrædelsen. Følgelig kan Kommissionen ikke acceptere, at fristen for opfyldelse af indsamlingsmålet udsættes. Kommissionen kan tilslutte sig Rådets plan om at betragte kviksølvholdige lysstofrør som en særlig prioritet i forbindelse med særskilt indsamling, med mulighed for at fastsætte et særligt indsamlingsmål herfor senere.

Udvikling af standarder : Rådet kræver, at Kommissionen udvikler minimumsstandarder for behandling af WEEE på grundlag af artikel 27 i 2008/98/EF. I princippet ser Kommissionen da også fordele ved at fastlægge standarder for behandling af WEEE, og den yder for tiden støtte til et projekt om udvikling af sådanne standarder, der skal anvendes på et frivilligt grundlag. Imidlertid mener Kommissionen, at den nye ordlyd om standarder kan være i strid med de dele af direktivet, der ikke er genstand for omarbejdning.

Tilpasninger vedrørende traktaten om Den Europæiske Unions funktionsmåde og andre aspekter : Ifølge Rådets forslag skal der vedtages gennemførelsesretsakter til artikel 7, 16, 23 og bilag VI. Som det fremgår af det oprindelige forslag, mener Kommissionen, at der bør være tale om delegerede retsakter. Kravet om, at Kommissionen skal høre interesseparterne, før den vedtager en delegeret retsakt, bør kun nævnes i den pågældende betragtning og ikke direktivets dispositive del. Rådet har ladet henvisningen til en sammenligningstabel over gennemførelsen udgå. Kommissionen mener, at denne henvisning er nødvendig for at sikre, at tilsynet med gennemførelsen af direktivet sker ud fra principperne om smart regulering, jf. Kommissionens meddelelse KOM (2010)543.

KONKLUSION

Ikke alle Rådets ændringer er i overensstemmelse med målene for Kommissionens forslag, især ikke hvad angår ressourceeffektivitet, behovet for nyttiggørelse af sekundære råmaterialer og behovet for at fjerne unødvendige administrative byrder. Derfor kan Kommissionen ikke acceptere Rådets holdning i sin helhed.